Jul 10,2015
ఇదే సరైన సమయం: జైట్లీ
యూఎఫ్‌ఏ (రష్యా): ప్రస్తుతం ప్రపంచ మార్కెట్లు మందగమనంలో కొట్టుమిట్టాడుతున్నాయని ఆర్థిక మంత్రి అరుణ్‌ జైట్లీ అభివర్ణించారు. ఇలాంటి ప్రతికూల పరిస్థితులలో కూడా భారత్‌ 7-7.5శాతం నుంచి 8 శాతం వృద్ధితో దూసుకుపోతోందని ఆయన అన్నారు. మందమనం నుంచి గరిష్ఠ స్థాయిలో లబ్దిపొంది, మరింత మెరుగైన వృద్ధిని సాధించేందుకు గాను భారత ఆర్థిక విధానాల్ని అభివృద్ధి పరుచుకోవాల్సి అవసరం ఎంతైనా ఉందని ఆయన అభిప్రాయపడ్డారు. ఇందుకు రాజకీయ ప్రోద్బలం కూడా ఎంతో అవసరమని ఆయన అన్నారు. ఈ నెల 21 నుంచి ప్రారంభం కానున్న పార్లమెంట్‌ వర్షాకాల సమావేశాలలో చర్చనీయా ంశాల గురించి మంత్రి మాట్లాడుతూ ఈ దఫా సమావేశాలలో వస్తు సేవల పన్ను (జీఎస్‌టీ) బిల్లునకు పార్లమెంట్‌ పూర్తి ఆమోదం లభిస్తుందన్న ఆశాభావం వ్యక్తం చేశారు. దూరదర్శన్‌ ప్రతినిధితో ఆయన ఇక్కడ మాట్లాడుతూ కొంత మంది జీఎస్‌టీ బిల్లును అడ్డుకోవాలని చూస్తున్నట్లు తెలిపారు. ప్రజాస్వామ్య వ్యవస్థలో భిన్నాభిప్రాయాలు ఉండడం సహజమేనని ఆయన అన్నారు. 'సామాజిక ఆర్థిక కుల గణన (ఎస్‌ఈసీసీ) గురించి మంత్రి వివరణనిస్తూ ఇది దేశంలో ఉన్న బాధలను, పేదరికాన్ని ప్రతిబింబించిందని తెలిపారు. ఈ గణాంకాలు అవసరమైన వారికి సాయం అందించేందుకు దేశంలో పరిస్థితులను చక్కదిద్దేందుకు అవసరమైన విధానాల రూపకల్పనకు దోహదం చేస్తుందని ఆయన అన్నారు. లోక్‌సభ అనుమతి పొందిన జీఎస్‌టీ బిల్లు ప్రస్తుతం రాజ్యసభ కమిటీ పరిశీలనలో ఉంది. ఇక్కడ అధికార పార్టీకి తగిన మెజర్టీ లేని సంగతి తెలిసిందే. వచ్చే ఏడాది ఏప్రిల్‌ నుంచి జీఎస్‌టీ బిల్లును ఎలాగైనా అమలులోకి తేవాలని ప్రభుత్వం లక్ష్యంగా పెట్టుకుంది.
మీ స్నేహితులకు రికమెండ్ చెయ్యండి